इन्ना सुनदे गै जठानी ने चंडी दा रूप बनाई लेया ते कड़किऐ बोली "जीबा गी बिन्द सम्हालिऐ बोलेयां। नेईं तां इक्कै तफ्फे कन्नें रेड्डी गै छिक्की लैंग। मत समझदी होएं जे अऊं जैलदारा दी धी आं। अऊं निं जानदी जैलदार-छैलदार। फिट्टे मूंह् ने जैलदारे दा जिस ने तुकी नेया सदारे दा ऐ। के बिजली आंगू मिलकदी ऐ। कोई शर्म ऐ गै नेईं। गली-मल्ले आले बी के आखङन जे कने बसदे घरा दी नूं-धी ऐ कलच्छनी! अज्ज गरीबू बिन्द खट्टन-कमान लगी पेआ तां के होआ? ओ दिन भुल्ली गे न तुगी, अऊं गै ही जिस तुलसी (ओदा पुत्तर) दे जाते चा छड़काइऐ अपना दुद्द पलाइऐ गरीबू गी पालेया हा ते हुन बी जेह्की खट्टी आना दा ऐ ओ बी मेरी गै बदौलत। मिऐं अपना बालूं बन्दै रखिऐ उसी हट्टी दी रास पाई दित्ती ही ते तां..."